Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалба изјавена од А. Ч. од Скопје, поднесена против ЈЗУ Здравствен дом - Скопје, по предметот Барање за пристап до информации од јавен карактер, на 15.05.2023 година го донесе следното

**Р Е Ш Е Н И Е**

Жалбата изјавена од А. Ч. од Скопје, поднесена против против ЈЗУ Здравствен дом – Скопје, заведена во Агенцијата под бр.08-147 на 10.05.2023 година, по предметот Барање за пристап до информации од јавен карактер**, СЕ ОДБИВА како неоснована**.

 **О Б Р А З Л О Ж Е Н И Е**

А. Ч. од Скопје на 08.03.2023 година поднел насловено „Барање за пристап до информации од јавен карактер“ до Министерството за здравство, а со кое побарал по пошта да му се достави препис од следните информации, односно да му се одговори на следните **прашања**:

“1) Дали може да ми доставите препис од медицинските протоколи за постапување во следнава ситуација: **Како се постапува** со пациент за кој има сомнеж за скршеница на карлица и/или колк по удар од асфалтна површина на коловоз (т.е. здобиена во сообраќајот)?

2) **Дали** во вакви ситуации пациентот смее воопшто да се подига и преместува од местото на настанот од страна на немедицински лица ?

3) **Дали** се можни компликации во здравствената состојба на повредениот од ваквото нестручно преместување и какви?

4) **Дали** веднаш треба да се повика итна медицинска помош?

5) **Дали** има некоја положба во која треба да се постави телото на повредениот пациент додека се чека пристигнувањето на итната медицинска помош?

6) **Дали** се имобилизира пациентот од страна на итната медицинска помош и дали има одредена положба во која се транспортира (на пр. дали треба да лежи бочно на здравата страна т.е. каде што нема повреди)?

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под арх. бр. 08-147 од 06.04.2023 година.

Имателот на информации, по електронски пат, со допис бр.08-147 од 12.04.2023 година, ја извести Агенцијата дека „...барањето е испратено до Здравствен дом Скопје, чија надлежност е постапување и спроведување на протоколите за Итна медицинска помош. По добивање на информациите, веднаш ќе биде доставен одговор до барателот“.

Агенцијата, по разгледувањето на Жалбата и другите списи во врска со предметот утврди дека Имателот на информации не донел управен акт согласно Законот за слободен пристап до информации од јавен карактер, ниту пак постапил согласно член 18 од Законот за слободен пристап до информации од јавен карактер, според кој “Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот“.

Согласно погоре наведеното, Агенцијата за заштита на правото на слободен пристап до информациите од јавен карактер донесе Решение бр.08-147 од 19.04.2023 година, со кое на Имателот на информации му НАЛОЖИ во рок од 15 дена да постапи согласно одредбите од материјалниот Закон и за тоа да ја извести Агенцијата.

На 10.05.2023 година Барателот на информации до Агенцијата поднесе Втора жалба бр.08-147, која овој пат е поднесена против добиен Одговор од ЈЗУ Здравствен дом Скопје бр.03-1521/3 од 08.05.2023 година. Во наведената Втора жалба Барателот наведува дека претходно на Имателот преку е-маил „...му укажав дека мора да се донесе Решение согласно Законот за слободен пристап до информации од јавен карактер, КАКО И ВО ЦЕЛОСТ ДА БИДАТ ОДГОВОРЕНИ СИТЕ МОИ **ПРАШАЊА** и појаснувањата што ги барав...“.

Агенцијата, со електронски допис од 11.05.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Следниот ден, 12.05.2023 година, Барателот на информации одново до Агенцијата достави нова жалба, овој пат против добиено Решение од ЈЗУ Здравствен дом Скопје (не е доставено во прилог), кое го примил претходниот ден. Во истата наведува дека „...одговорот на бараните информации е содржан во образложението на решението, а не во диспозитивот...„ и дека не е задоволен од одговорот „под реден бр.3...на...моето **прашање**...во повторното барање...од 28.04.2023...“, кое исто така не е доставено во прилог.

Истиот ден, 12.05.2023 година, до Агенцијата е доставено и Решение, овој пат од Министерството за здравство бр.17-4187/2 од 12.05.2023 година со кое, како што се тврди во него, „СЕ УСВОЈУВА барањето... СЕ ОВОЗМОЖУВА ПРИСТАП до бараните информации и истите ќе се достават во електронска форма до барателот“.

Агенцијата, со електронски допис од 12.05.2023 година, побара од Барателот да се произнесе по наведеното Решение од Министерството за здравство и добиениот одговор по електронски пат.

Барателот на информации не одговори на барањето од Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ги разгледа погоре наведените жалби изјавени од Барателот на информации и расположливите списи по предметот и истите **ги одби како неосновани** поради следното:

Агенцијата утврди дека, и покрај тоа што станува збор за **прашања**, а не за барање за пристап до информации од јавен карактер, најпрво Министерството за здравство постапило по Барањето за пристап до информации од јавен карактер со тоа што го препратило Барањето од 08.03.2023 година до ЈЗУ Здравствен дом Скопје, а потоа Имателот на информации до кого е препратено Барањето првично одговорил со Одговор на барање, а потоа донел и Решение врз основа на Законот за слободен пристап до информации од јавен карактер, одговарајќи и на **дополнителни прашања** од Барателот на информации, за на крај на **прашањата** на Барателот да биде одговорено и со Решението на Министерството за здравство бр.17-4187/2 од 12.05.2023 година. Со тоа, на Барателот му е доставен одговор од страна на Министерството за здравство и од ЈЗУ Здравствен дом Скопје во рамките на нивните надлежности и информациите со кои располагале и според нивната сопствена волја да одговорат на добиените **прашања**.

Агенцијата му укажува на Барателот на информации дека на неговото Барање му е доставен одговор во рамките и надлежностите во кои располага Имателот на информации и дека, согласно Законот за слободен пристап до информации од јавен карактер, Имателот на информации не е должен да создава нови информации за да го задоволи Барателот во однос на негови „**прашања**“ за појаснување или додефинирање на содржина на информација, или документ со кој располага.

Согласно член 3, став 1, алинеја 2 од Законот за слободен пристап до информации од јавен карактер „информација од јавен карактер е информација во било која форма што ја создал или со која располага имателот на информацијата согласно со неговите надлежности.“

Во конкретниот случај Агенцијата констатира дека постоеле недостатоци во одговорите, односно во реалните и управните акти донесени од страна на Имателот на информации, но оти тие недостатоци, согласно член 109 став 5 од Законот за општата управна постапка, биле такви што не може да влијаат врз решавањето на работата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Заменик директор,**

 **Blerim Iseni**